คนเด่นคนดัง
อภิชาติ ลักษณะสิริศักดิ์ กรรมการผู้จัดการบริษัท คลาสสิก โกลด์ ฟิวเจอร์ส
20 ส.ค. 2554

อภิชาติ ลักษณะสิริศักดิ์ กรรมการผู้จัดการบริษัท คลาสสิก โกลด์ ฟิวเจอร์ส
คนใหม่รับตำแหน่งเมื่อวันที่ 1 ก.พ.ที่ผ่านมา โดยมี “วณัฐฑี จุฑาวรากุล” บุตรสาวเจ้าของบริษัท เป็นประธานเจ้าหน้าที่บริหาร
เขาไม่ใช่ใครอื่น แต่เคยเป็นผู้ปลุกปั้นและกรรมการผู้จัดการบริษัท ออสสิริส ฟิวเจอร์ส ของ “บุญเลิศ สิริภัทรวณิช” ตั้งแต่เริ่มก่อตั้งจนขึ้นมามีส่วนแบ่งการตลาดในสัญญาซื้อขายทองคำล่วงหน้า หรือโกลด์ฟิวเจอร์ส ในตลาดอนุพันธ์ (ประเทศไทย) หรือ TFEX อันดับ 1 และ 2 คั่วกันอยู่กับบริษัท เอ็มทีเอส โกลด์ ฟิวเจอร์ส ของ “นพ.กฤชรัตน์ หิรัณยศิริ” ส่งผลให้ออสสิริส ฟิวเจอร์ส เกิดและยิ่งใหญ่ภายใน 2 ปี เท่ากับการเกิดผลิตภัณฑ์โกลด์ฟิวเจอร์สใน TFEX
ที่ทำได้ขนาดนั้นนอกจากชื่อเสียงเรื่องความเป็นผู้ค้าทองคำเพื่อการลงทุนของกลุ่มออสสิริสแล้ว ยังมาจากประสบการณ์ด้านตลาดอนุพันธ์ของชายคนนี้ที่เคยเป็นกรรมการผู้จัดการบริษัท ดีเอส ฟิวเจอร์ส โบรกเกอร์ในตลาดสินค้าเกษตรล่วงหน้า (ประเทศไทย) หรือ AFET มาก่อน




 
“อภิชาติ” เป็นกรรมการบริษัท ดีเอส ฟิวเจอร์ส ตั้งแต่เริ่มเกิดตลาด AFET ปี 2547 จนถึงปี 2551
“AFET เปิด 4 ปี จึงเกิด TFEX ผมอยู่ดีเอสมานานจนรู้ข้อดีข้อเสีย อยู่ตั้งแต่โบรกเกอร์มี 1617 ราย จนเหลือ 6 โบรกเกอร์เท่าปัจจุบัน 5 ปีที่ผมอยู่ที่นั่น 4 ปีแรกขาดทุน ปีที่ 5 เริ่มดีขึ้น และส่วนแบ่งการตลาดด้านค้าอนุพันธ์เราอยู่อันดับ 12 ตลอด”
ก่อนมีการซื้อขายสัญญาซื้อขายโกลด์ฟิวเจอร์สเกิดขึ้น ปี 2552 เดือน ธ.ค. 2551 เขาได้รับการทาบทามจากผู้ใหญ่ในแวดวงการเงิน เขาจึงตกลงใจมาเป็นกรรมการผู้จัดการบริษัท ออสสิริส ฟิวเจอร์ส
“TFEX เป็นตลาดที่ใหญ่กว่า AFET มาก เพราะมีผู้เล่นมาก ผมเชื่อว่าผลิตภัณฑ์ขายง่ายกว่า และตัวผมก็มีประสบการณ์ใน AFET มาก่อน และกลไกเหมือนกันจึงคิดว่าไม่ยากที่จะปรับตัว”
จากนั้นเขาก็เข้ามาโลดแล่นในตลาด TFEX และทำให้ออสสิริส ฟิวเจอร์ส โดดเด่นมานับตั้งแต่นั้น
“อภิชาติ” เป็นคนพัทลุง จบปริญญาตรี คณะบริหารธุรกิจ สาขาการเงิน มหาวิทยาลัยหอการค้าไทย และปริญญาโท คณะบริหารธุรกิจ เอกการเงิน มหาวิทยาลัย Oklahoma City สหรัฐ 
จากนั้นเริ่มงานแรกที่บริษัทเงินทุนหลักทรัพย์ (บงล.) ธนสยาม (ปิดไปแล้ว) รับหน้าที่เป็นเจ้าหน้าที่วิเคราะห์หลักทรัพย์ ตอนนั้น “รัตน์ พานิชพันธ์” เป็นกรรมการผู้จัดการ
กลุ่มหุ้นที่ชายคนนี้รับผิดชอบ คือ กลุ่มพลังงานและขนส่ง ยุคนั้นเครือบริษัท ปตท. (PTT) ยังไม่เข้าจดทะเบียนในตลาดหลักทรัพย์แห่งประเทศไทย ทำบริษัทนี้ไม่ถึงปีย้ายงานไปเป็นผู้จัดการฝ่ายวิเคราะห์หลักทรัพย์ บงล.เจ้าพระยา และทำเรื่อยมาจนปี 2540 จน บงล.แห่งนี้ปิดกิจการจึงออกไปเป็นรองผู้จัดการฝ่ายบัญชีและการเงิน บริษัท ไทยเอนจิน แมนูแฟคเจอริ่ง และต่อมาลาออกไปเป็นผู้จัดการโครงการสมาร์ตการ์ด บริษัท ซีพี เซเว่นอีเลฟเว่น รองผู้จัดการสายการเงิน บริษัท ซีพี เมอร์แชนไดซิ่ง บริษัทซื้อขายสินค้าเกษตร ก่อนที่จะมาเป็นกรรมการผู้จัดการบริษัท ดีเอส ฟิวเจอร์ส ในที่สุด
การรับงานในตำแหน่งล่าสุดที่บริษัท คลาสสิก โกลด์ ฟิวเจอร์ส นั้นเป็นเพราะผู้ค้าทองคำแนะนำมา และใช้เวลานานหลายเดือนกว่าจะตัดสินใจรับงาน
“เป็นเรื่องที่ท้าทาย ที่มารับงานในโบรกเกอร์ที่เป็นผู้ค้าทองรายใหม่ TFEX จากที่มีโบรกเกอร์โกลด์ฟิวเจอร์สที่เทรดทองคำอยู่แล้ว 5 ราย และเข้ามาหลังโบรกเกอร์อื่นถึง 2 ปี ผมเชื่อว่าจุดแข็งของที่นี่ คือ อยู่ในวงการค้าทองคำมานาน มีฐานลูกค้าอยู่บ้าง”
“อภิชาติ” ตั้งเป้าแรกจะเป็นโบรกเกอร์โกลด์ฟิวเจอร์สในตลาด TFEX อันดับ 4 ในบรรดาโบรกเกอร์ค้าทองคำทั้งหมด 6 ราย โดยจะใช้กลยุทธ์ตรงไปตรงมากับลูกค้า ช่วยลูกค้าลงทุนในโกลด์ฟิวเจอร์สให้ได้กำไร ภายใต้เจ้าหน้าที่การตลาดที่มีคุณภาพในการให้บริการที่ดี
ปัจจุบันบริษัทนี้มีพนักงาน 30 คน เป็นเจ้าหน้าที่ฝ่ายวิเคราะห์ 2 คน เจ้าหน้าที่การตลาด 8 คน ตัวแทนขาย 2 ราย ในกรุงเทพฯ และเพชรบุรี 
“1 เดือนที่ผมเข้ามารับตำแหน่งนี้ได้มีการจัดโครงสร้างภายในให้ลงตัว ไม่เกิน 1 เดือนจากนี้คงลุยกองหน้าได้ การมาที่นี่ผมไม่มีใครตามมา เหมือนตอนย้ายจากดีเอส ฟิวเจอร์ส มาออสสิริสผมมีลูกน้องตามมาแค่คนเดียว”
เขาบอกว่า เมื่อเปลี่ยนงานใหม่และมาที่นี่ความเครียดย่อมตามมา เพราะเป้าหมายเป็นเรื่องที่ท้าทายมาก 3 ปี ต้องเป็นเบอร์ 4 และอีก 3 ปีหลังจากนั้น ต้องเป็นเบอร์ 1
ยามว่างเสาร์อาทิตย์ ชายคนนี้มักขลุกกับครอบครัวที่ประกอบด้วยภรรยาและลูกสาว 3 คน ในวัย 8 ขวบ 5 ขวบ และ 2 เดือนกว่า 
ครอบครัวเขาเป็นครอบครัวใหญ่ที่ยังมีพ่อตาและแม่ยาย รวมถึงพี่เลี้ยงเด็กใช้ชีวิตอยู่ด้วยกัน
เวลาที่อยู่บ้านนอกจากใช้ชีวิตร่วมกับคนในครอบครัวแล้ว ยังเลี้ยงปลาปอมปาดัวในตู้ที่ต้องใช้เวลาล้างตู้ปลาเดือนละครั้ง และปลูกต้นไม้ 
“เมื่อมีลูกผมหยุดเลี้ยงปลา เพราะต้องใช้เวลากับมันมาก และลูกผมยังเล็ก และหันไปชื่นชมต้นไม้ในบ้านแทน”
แม้ว่าชีวิตการงานและครอบครัวเขาจะมีตารางเวลาชัดเจนในการใช้ แต่ความฝันลึกๆ ของชายคนนี้ถ้าเลือกได้ อนาคตอยากกลับไปใช้ชีวิตที่บ้านเกิด จ.พัทลุง เงียบสงบ เพราะอยู่ใกล้ทะเลสาบสงขลา แต่ตอนนี้ยังเป็นแค่ฝันเท่านั้นเอง...